**הכול התחיל לפני שנים רבות**



**איאד עאמר מנהל תיכון כפר קאס**ם לקח חלק בפרויקט שמטרתו הייתה קידום של חיים משותפים בין מנהלים במסגרת אבני ראשה למנהלים והאמין שהידברות ודיאלוג עם האחר הם הדרכים הנכונות לביסוס חיים משותפים.

איאד עאמר התחיל לנהל את התיכון בעיר כפר קאסם רק מלפני שלוש שנים. קודם לכן, היה מנהל תיכון ברמלה.

בשנה השלישית שלו המנהל וצוות ההנהלה החליטו שהגיע הזמן לקדם חלק מהערכים שהאמינו בהם כל הזמן: היכרות עם האחר, כבוד הדדי,שוויוניות וחיים משותפים.

באותם מפגשים שהתקיימו בחסות אבני ראשה פגש המנהל אתאילון נוה מנהל תיכון אחד העם מפתח תקווה. ובשנה הנוכחית רק נפגשו שניהם להמשך משותף ותקווה משותפת.

**מפגש מצומצם - מפגש מנהלים 22.10.14**



אילון נוה ואיאד עאמר נפגשו בבית הספר בכפר קאסם, ונחשפו דרך המורים לאזרחות ואיסלאם בבית ספרם, לתחילתו של תהליך חינוכי שמטרתו הראשית קידום חיים משותפים בין בתי ספר הנמצאים באזור גאוגרפי קרוב.

תחום החינוך האזרחי וחיים משותפים במרכז לטכנולוגיה חינוכית(מטח), למדו לעומק את הדגם הצפון אירלנדי לחיים משותפים והתאימו אותו לצרכים של המציאות הישראלית. השנה הם מובילים את התהליך ותומכים ב11 צמדי בתי ספר לקיום פעילויות ותכניות משותפים

**מפגש ראשון של צוותי הנהלה**







המפגש התקיים בספריית תיכון "אחד העם" בפתח תקווה בין השעות 14:00-16:00

במפגש נכחו ההנהלות המורחבות של בתי הספר, כעשרה נציגים מכל בית ספר בראשות המנהלים: מר אילון נוה ומר איאד עאמר.

מנחות המפגש: גב' מרים דרמוני – מט"ח וגב' אינסאף שווהאנה ממקיף כפר קאסם ומט"ח.

בתחילת המפגש, ערכנו סבב הכרות – כל מורה הציג את שמו את תפקידו וסיפר מדוע הוא נקרא כך. הסבב עורר עניין רב ועלו ממצאים מעניינים בשתי השפות.

ציפיות וחששות מהמפגשים:

**אפרת**: אנחנו חרתנו על דגלנו את הנושא של מפגשים עם אוכלוסיות שונות. עסקנו בזה גם בעבר בפרויקטים שונים. אני רוצה לדבר על הציפיות ופחות על החששות. ניסינו לשמר את השפיות בקבוצה גם בתקופות קשות. קשה מאד לשנות סטיגמות וסטריאוטיפים ואני רוצה להיות אופטימית. אני שואפת שהפעילות תהיה לא רק לקבוצות קטנות, אלא בהיקף גדול. צריך לגשר וערוך מפגש של שכנים שפויים.

**עפרה:** תלמידה שלנו (שאחיה נהרג ולא רצתה ללמוד ערבית) היתה בקבוצה של תאטרון משותף. הם נפגשו שנה שלמה והעלו מחזה משותף. כל מורה בבית הספר יכול לעשות את השינוי. צריך להוריד את הלהבות, להפוך את החיים שלנו ליותר נורמליים. צריך חברות שתתרחב למעגלים נוספים של מורים ותלמידים וכך נוכל להרגיע במצבים קשים.

**מחמוד:** אני מביע חשש שזה יהיה כמו גבר ואישה שמתאהבים שנה ואז נפרדים. הפרידה קשה וחרותה בזכרון. עבר זמן רב מאז המפגשים, היה טוב ויפה. אנחנו מתחילים מחדש. בעבר, במפגש עם חולון, התלמידים וההורים היהודים היו נגד המפגש. זה עניין של בורות עם המון סטריאוטיפים כלפי ערביי ישראל. איך צריך להכיר – דרך טלוויזיה, העסקת פועלים ערבים או דרך פגישות? יש לי ציפיה שנחשוב בעתיד על מפגשים תוך שילוב עם הורים. צריך לרכך ולהפחית חששות.

**חסן:** יש "טרנד" של פרוייקטים במשרד החינוך – אפשר לנצל את זה למפגשים האלה.

**וליד:** חשש – אני לא בטוח שההרים מסכימים שיהיו ביקורי גומלין. אני תמיד מחפש את הקול השפוי ולא מספיק שומעים אותו בשני הצדדים. גם אני פוחד על אשתי שעובדת בת"א.

**זיוונית:** אני חדשה במפגשים. מעניין אותי ברמה האנושית. הבן שלי בחר ללמוד ערבית.

**וליד:** במפגשים שהייתי דיברו בעיקר עברית והתלמידים שלי התאכזבו.

**איאד:** צריך דיאלוג. למרות שיש בחברה הערבית ובפרט בכפר קאסם תסיסה בשל חוק הלאום, שלילת אזרחות. רה"מ מדבר לא יפה. יש לנו פחד, יש שמירה על מסגדים. אם נשתוק – הקול השפוי לא יישמע. קודם כל – אנחנו המחנכים צריכים לפעול. כולי תקווה שזה יצליח.

**אילון:** אני מוטרד ממה שקורה בחברה היהודית. החברה היהודית יותר גזענית וקשה. כמחנך אני שואל את עצמי מה אנחנו עושים כדי לגשר. פעם היו הרבה תקציבים לעניין. מנהלים צעירים ממני כלל לא מתעניינים בנושא. החובה שלי כמנהל זה לקדם חיים משותפים. אשמח אם זו תהיה שותפות ארוכת שנים. עצם הישיבה המשותפת היא טובה. בחוץ – עושים הכל כדי להפריד. אבל אני אופטימי חסר תקנה. חייבים לחנך להידברות בכל מצב ועם כולם. חייבים לקיים דו-שיח. לא חייבים להסכים – אבל חייבים לדבר.

רעיונות לשיתוף פעולה בין בתי הספר:

המליאה התחלקה לקבוצות ועלו הרעיונות הבאים:

* נראות לשותפות בשני האתרים של בתי הספר.
* שיתוף פעולה במקצוע האנגלית (הועברו חומרים), קיום פרוייקט מתוקשב באנגלית, לימודי אנגלית משותפים.
* שיתוף פעולה בגיאוגרפיה – תכנית הלימודים זהה, לומדים על הכפר הערבי ועל העיר – ניתן לבצע סיורים הדדיים.
* אסלאם – איאד יוזמן לדבר עם מגמת "עולם הערבים והאסלאם" על הדת וההלכה האסלאמית.
* אזרחות – ניתן לבקר במוזיאון כפר קאסם (בת"ל: פקודה בלתי חוקית בעליל וסיפור הטבח).
* גוף-נפש באחד העם – ניתן להזמין הדרכה לריקוד דבקה לבנים.
* קיום יום שיא משותף של שני בתי הספר.
* הקמת פינה של חגים בכל בית ספר – חגים יהודיים וחגים מסלמיים, שמות דומים בקוראן ובתנ"ך.
* החלפת מורים – מורה לעברית/לשון מאחד העם תעביר שיעור בכפר קאסם ולהיפך.
* קיום שיעור סינכרוני – בו זמנית בשני בתי הספר – מאבק בגזענות.
* מחוננים: קפה דילמה.
* הצגת תיאטרון משותפת או הזמנה להצגת תיאטרון באחד העם.
* מחוייבות אישית – השמה במקומות משותפים.
* קיום מפגשי הורים.
* קיום סביבה אינטרנטית משותפת למורי שני בתי הספר (באחריות מט"ח).

**הפגישה הבאה נקבעה ליום שלישי, 13.01.2015, בתיכון מקיף כפר קאסם.**

**מפגש בין דתי בבית הנשיא 11.1.15**

במסגרת פרויקט 929 של לימוד פרקי התנ"ך , התקיים מפגש ראשון ביום א' החל ב 11.1.15 בבית הנשיא: מפגש

בין דתי שהדיון בו התמקד בסוגיית גירוש הגר

כצעד קדימה בבניית הקשר בין שני בתי הספר, השתתפו המנהלים וחלק מצוות ההוראה בית ספרם.







**13.1.15 מפגש שני של צוותי הנהלה**



המפגש התקיים בחדר המורים של תיכון מקיף כפר קאסם בין השעות 14:00-16:30

במפגש נכחו ההנהלות המורחבות של בתי הספר, כעשרה נציגים מכל בית ספר בראשות המנהלים: מר אילון נוה ומר איאד עאמר.

מנחות המפגש: גב' מרים דרמוני – מט"ח וגב' אינסאף שווהאנה ממקיף כפר קאסם ומט"ח.

[המפגש המשיך להעמיק בהיכרות](http://www.yawattan.com/?p=193219) דרכו גילו המורים את הדומה והשונה מבחינת תכנים, תכניות לימודים. תחומי לימוד והתמחויות. הכירו אחד את השני, נחשפו לדברים חדשים חלקם משותפים וחלקם שונים אך מעניינים. לדוגמה בתיכון אחד העם ישנה מגמה של אומנות דבר שאינו קיים בכפר קאסם והעניין סביבו היה רב מאד והייתה הצעה ללימוד משותף של ריקודי פולקלור לשנת הלימודים הבאה.

אלה הרעיונות היישומיים שעלו בדיונים:

צוות גיאוגרפיה

**מאלכ וזיוונית** – תכנון סיור של מגמת יב גיאוגרפיה – כיצד מכפר ערבי (כפר קאסם) מתפתחים לעיר וכיצד ממושבה (פתח תקווה) מתפתחים לעיר: בדיקה של קשרים בין היישובים, השפעות גומלין והאם יש תנועה של אנשים בין הישובים. הבחירה בשכבת יב היא בגלל חומר הלימוד – סיור משמעותי שהוא חלק מתכנית הלימודים. בשלב זה הסיור מוקפא בשל העיצומים של ארגון המורים.



צוות אסלאם

מנהל תיכון כפר קאסם, **מר איאד עאמר**, שהוא איש דת מסלמי – יבוא להעביר שיעור ולענות על שאלות תלמידי מגמת אסלאם בשכבת יא של **שי** באחד העם ביום שלישי, 03.02.2015.

הערה של **עליזה**, סגנית מנהל אחד העם: צריך לחשוב על שכבת י', שם אין לחץ בגרויות ואפשר לעשות פעילויות משמעותיות.

צוות שפות ערבית ועברית

**חדווה**: פעילות על פתגמים בשתי השפות, יש פתגמים דומים, או קרובים – ניתן לחקור את מקורם, לעשות חידון, כרזות או כל פעילות אחרת – מתאים גם לשכבת י'.



צוות אנגלית

**מיכל ווליד** – מתכננים מפגש דרך האינטרנט (בשלב ראשון) ואז מפגש בבית הספר – למידה של ספרות אנגלית (סיפור). מתחילים עם קבוצה אחת – סדנה שתפעל באנגלית וידברו בה רק בשפה האנגלית (מביא לשוויון בשפה). הכוונה היא לכיתה י' – צריך כיתה טובה דוברת אנגלית.



צוות חינוך חברתי

הכרת התרבויות, משמעות החגים. בכפר קאסם יתקיים יום מורשת (בחודש מאי) – ותתקיים תחרות בין הכיתות. הועלה רעיון שהשופטים בתחרות יהיו תלמידים מאחד העם. תלמידי כפר קאסם יוזמנו ליום השיא של גופנפש באחד העם.



[החלק השני של המפגש](http://cdn.roojoom.com/content-service/text/21242/www.lakom.co.il/18192.html) היה סדנת הכנה לביקור במוזיאון הטווח של כפר קאסם. ההכנה עזרה מאד לשני הצדדים להכיל ולהקשיב לכאב של כל צד.

רבים מהמורים בכפר קאסם סיפרו מעדות אישית-משפחתית על הטבח. במוזיאון יש מכתב שכתב אותו מנהל אחד העם לפני שנים רבות בו הוא מביע צער על הנעשה. המכתב הזה נמצא גם הוא במוזיאון.





**מנהל תיכון כפר קאסם** [**מרצה מול תלמידים באחד העם**](http://www.kufur-kassem.com/news-13-139519.html)

**ההרצאות היו סביב נושאים מגוונים כמו - הדת האסלאמית והתפיסה הרווחת כלפי אסלאם ואלימות. מעמדה של האשה על פי הדת.**

**מפגש תלמידים 19.1.15**

ביום שני 19.01.15, הגענו ל"אחד העם" למעלה משלושים תלמידי כיתת י"א ממקיף כפר קאסם, ובראשן המורות: אינסאף ודוניה.

תלמידי כפר קאסם התקבלו בשער בית הספר על ידי 37 תלמידי מזרחנות (אסלאם) י"א והמורה שי.





לאחר ברכות קצרות, התחלקנו לשתי כיתות וערכנו סדנאות היכרות: "שוק השמות" ו"אקווריום" – כיתה אחת עם אינסאף ואושרית וכיתה אחת עם דוניה ושי.









את הכיבוד העשיר הכינו התלמידים והתלמידות מאחד העם בעצמם, כולל אפיית עוגות וכיו"ב:



התכנסנו באודיטוריום על מנת לפתוח באופן רשמי את שיתוף הפעולה בין הכיתות. המנהל, אילון, נשא דברים, ואף קיבל מתנה וברכה מיו"ר מועצת התלמידים של כפר קאסם שלומד בכיתה המשתתפת:





חזרנו לכיתות והתחלנו בעבודה המשותפת בקבוצות (מטלת ביצוע באזרחות לתלמידי כפר קאסם ועבודה במזרחנות לתלמידי אחד העם):







לאחר סיכום באודיטוריום, בו סיפרו התלמידים על החששות שהיו להם, על המפגש עצמו ועל הציפיות מהמפגש הבא, נפרדנו. התלמידים פתחו קבוצות ווטסאפ, החליפו טלפונים והחלו כבר לשמור על קשר...





**להתראות במפגש הבא בכפר קאסם....**



**מפגש תלמידים 23.2.15**

30 תלמידים מתיכון אחד העם הגיעו אלינו לביקור. קיבלנו את פניהם ולווינו אותם לחדר ישיבות גדול

המנהל איאד הציג בפני התלמידים מידע על בית הספר ועל העיר כפר קאסם

לבסוף בירך את התלמידים ואיחל להם יום פורה ומהנה





התלמידים ששקדו על הכנת שאלונים לעבודות החקר שלהם, חילקו לקבוצה המקבילה שאלונים וערכו ראיונות כדי לאסוף מידע רלוונטי, כל אחד לפי הנושא שהוא חוקר:

תלמידי אחד העם חקרו צדדים שונים לנושא התרבות והדת האסלאמית ותלמידי מקיף כפר קאסם חקרו בתורם צדדים שונים לנושא אתגרי החיים המשותפים





לאחר סיום הסדנא המשותפת התחלקו התלמידים לקבוצות עבודה וגלשו לאתר מלווה לתהליך שנפתח על ידי מטח כדי לשמור על המשכיות הקשר. הם ביצעו משימה נלווית. דרכה הם דנו בסוגיה אזרחית– האם יש להעלות את גיל קבלת רישיון הנהיגה מעל 18 או להוריד מתחת ל16

לאחר דיון בקבוצה, התלמידים הציגו באתר טיעונים בעד ונגד והציגו גם סיכומים לדיונים שערכו.

המטרות המרכזיות של המשימה היו:

עיסוק בנושא אזרחי משותף הקשור לעולמם של בני נוער

פיתוח מודעות סביב חשיבות הדיון והדיאלוג לפני קבלת החלטות ונקיטת עמדות







אחרי הסדנא יצאנו למשחק כדורגל שבו התלמידים התחלקו לקבוצות הטרוגניות ושיחקו יחד בכיף





התלמידים יצאו להפסקת אוכל שהכינו תלמידי כפר קאסם בביתם







יצאנו בהליכה לבקר את המסגד השוכן ליד בית הספר. התלווה אלינו המנהל איאד שהסביר לתלמידים את הערכים הבסיסיים של האמונה הדתית האסלאמית

הוא ענה לשאלות של תלמידים סקרנים משני בתי הספר, שרצו לדעת עוד ועוד על התרבות והדת של האחר







בסוף הביקור, בפתח המסגד, חיכה להם הנהג עם האוטובוס. התלמידים נפרדו בתקווה להיפגש עוד



**כנס 21.5.15 ומה קורה בשנה הבאה?**

בתאריך 21.5 יתקיים כנס בחסות מטח - המרכז לטכנולוגיה חינוכית. מטרת הכנס היא לציין מפגש שיא לעבודתם של 11 צמדי בתי ספר - ערבים ויהודים

תיכון מקיף כפר קאסם ותיכון אחד העם הם צמד אחד מבין ה 11

לכל צמד תינתן האפשרות להזמין 10 תלמידים שיוכלו להשתתף ולהציג את התהליך והתוצרים שהגיעו אליהם

**ומה בשנה הבאה?**

כבר הזכרנו את הרעיונות שעלו ממפגש צוותי מורים. נמשיך את התכניות על פי קצב מתאים והולם את שני בתי הספר

**פנינו לעתיד משותף ועשייה משותפת, שתצמיח דורות של בני נוער דמוקרטים מכבדי זכויות שנהנים מהשונות התרבותית, וחיים בשכנות טובה**

**השתתפות של תיכון מקיף כפר קאסם בהשתלמות חינוך לחיים אזרחיים משותפים בראיה הלכתית**

המנהל וחלק מצוותו השתתפו בהשתלמות שמטרתה

* קידום ראיה מורכבת אצל מחנכים ותלמידים כלפי ערכי החיים המשותפים בהתבסס על ההלכה היהודית והאסלאמית והתיאוריות במדעי מדינה
* בניית מרחב לימוד פרטי וקבוצתי למשתתפים הערבים והיהודים. וקידום מיומנויות להבנת הסוגיות האתיות, ניתוחם והערכתם.